13.9.2013 14:35 | Plány slovenského tenistu Martina Kližana opäť zmarilo poranené zápästie.
Slovenský tenista Martin Kližan pre problémy s ľavou rukou napokon nielen nebude hrať v tohtotýždňovom bratislavskom daviscupovom zápase proti Švédom (nahradí ho Andrej Martin), ale ani na budúcotýždňovom turnaji ATP v ruskom Petrohrade, kde vlani získal titul.
"Nejde o tú indispozíciu, ktorá bola počas prípravy už známa. Vo štvrtok večer totiž vyvstal zápal šľachy. Je to niečo podobné ako pred februárovým zápasom na Ukrajine. Martin má ruku v dlahe, berie lieky. Nemalo by vôbec nijaký zmysel riskovať skreč a aj zvyšok sezóny. Nedalo sa to. Určite si to vyžaduje minimálne týždeň bez záťaže," povedal pre agentúru SITA lekár slovenského tímu v Davisovom pohári Roman Fano.